**Aevum geologicum** est spatium temporis in historia Telluris. Hierarchia aevorum geochronologicorum, a maximo ad minimum enumerata, iuxta hierarchiam aevorum chronostratigraphicorum, haec est:

* Aeon = Aeonothema
	+ Aera = Aerathema
		- Periodus = Systema
			* Epocha = Series
				+ Aetas = Stadium
					- Chronos = Chronozona

Nomina praescribuntur et definiuntur a Commissione internationali stratigraphica sub aegide Unionis internationalis scientiarum geologicarum(en), cuius lingua usitata Anglica est. Nomina autem singulorum aevorum, tam maiorum quam minorum, Latine suffixo neutro *-ium* exprimere licet.

Hac nomenclatura historia Telluris in quattuor aeones partitur, quorum nomina, ab antiquissimo vel infimo ad recentissimum vel supremum enumerata, sunt Hadaicum, Archaicum, Proterozoicum, Phanerozoicum. Quorum tria priora, videlicet Hadaicum, Archaicum, Proterozoicum, superaeon Praecambrium constituunt. Superaeon Praecambrium aeonque Hadaicum anno fere 4 600 000 000  a.p. coepisse censentur.

Phanerozoicum, aeon recentissimus, in tres aeras dividitur, scilicet Palaeozoicum, Mesozoicum, Kaenozoicum. Palaeozoicum in sex periodos dividitur, videlicet Cambrium, Ordovicium, Silurium, Devonium, Carboniferum, Permium. Mesozoicum in tribus periodis constat, videlicet Triassicum, Iurassicum, Cretaceum. Kaenozoicum in tres periodos dividitur, videlicet Palaeogenicum, Neogenicum, Quaternariam. Unaquaeque periodus Phanerozoica in aetates subdividitur. Fortunium, aetas antiquissima usque adhuc definita, anno fere 541 000 000 a.p. coepisse censetur, sicut periodus Cambrium, aera Palaeozoicum, aeon Phanerozoicum.

Kaenozoicum, aera recentissima, in septem epochas dividitur, videlicet Palaeocaenum, Eocaenum, Oligocaenum, Miocaenum, Pliocaenum, Pleistocaenum, Holocaenum. Holocaenum, anno 11 700 ante praesens coeptum, est epocha omnium recentissima in qua hodie vivimus, nisi cum eruditis nonnullis epocham novam nuper inceptam recognoscamus nomine Anthropocaenum.

Notae
-----

1. ↑  "International compatibility should be achieved by adding the Latin ending "-ium" to stratigraphic names": Kuhn (2010).
2. ↑  Fontes nominum geologicorum Latinorum: Koeppel (1933); Kuhn (2010); *International Chronostratigraphic Chart* praesertim Theodisce et Batave edita.

Bibliographia
-------------

* Gradstein, F. J. Ogg, et A. Smith, edd. 2004. *A Geologic Time Scale 2004.* Cantabrigiae: Cambridge University Press. Textus.
* Koeppel, Robertus. 1933. *Praelectiones geologiae et praehistoriae,* pars 1 iii. Romae. (Paginae selectae apud *Google Books*).

Nexus interni
-------------

* Aevum glaciale
* Aetas planetae Telluris
* Praehistoricum aevum

Nexus externi
-------------

* *International Chronostratigraphic Chart* variis linguis edita
* Christof Kuhn, "Etymology of geological time units" (2010)

Aeva geologica = subdivisiones stratigraphicae : series paginarum brevium

|  |  |
| --- | --- |
|  | Tyrannosaurus rexTyrannosaurus rex |
| *Aeva geologica*: Aeon • Aera • Periodus • Epocha • Aetas • Chronos
*Subdivisiones stratigraphicae*: Aeonothema • Aerathema • Systema • Series • Stadium • Chronozona
*Aevum geologicum • Categoria:Subdivisiones stratigraphicae**Capsae cognatae:* Enumerationes Aeonum • Aerarum • Periodorum • Epocharum • Aetatum |
|  |